December 2020

**ZLOSTNÁ TRÁVA**

Bola raz pani Ivana Bohatá a tá si myslela, že trávu treba ničiť a namiesto nej postaviť domy a chodníky.

Dala si postaviť dom priamo na trávu a začalo sa stavanie. Bagre rozrýpavali trávu, ktorá sa sťažovala susedke hline: „Strašné, skoro všetky moje kúsky tie stroje vysekali!“ Tráva dostala nápad: „Hlina, budeš spolupracovať? Poprosím oblaky, aby vypúšťali veľa vody, ty sa začneš rozpúšťať a dom sa bude prepadávať do zeme,“ doplnila.

Hlina súhlasila.

O niekoľko dní začalo pršať a dom sa prepadol na druhý koniec zeme. Ivana Bohatá sa nahnevala, že trávu nezničila. Tráva na mieste, kde bol dom, začala rásť a pani Ivana Bohatá zistila, že tráva nie je zlá, lebo sa po nej dá behať.

PONAUČENIE: Vo všetkom hľadaj dobrú stránku.

**LÍŠKA, VLK A MEDVEĎ**

V dávnych časoch bol kráľ lesa vlk. Zvolal schôdzku medzi zvieratami. Avšak prišli len líška a medveď...

Na schôdzke sa začala hádka medzi vlkom a líškou, lebo sa nevedeli dohodnúť, kto z nich na schôdzke začne rozprávať.

Medveď dlho nič nepovedal, tak sa usalašil na pni, z ktorého počul bzukot.

„Kde je bzukot, tam sú včely. Kde sú včely, tam je aj med,“ povedal medveď a strčil labu do pňa.

Zatiaľ sa vlk a líška pobili.

Neskôr sa nevedeli dohodnúť, kto bude pán lesa a vznikla ďalšia bitka a nakoniec odišli každý iným smerom.

Keďže je zem guľatá, tak sa stretli na druhom konci Zeme a zmierili sa s tým, aj so sebou.

V lese už nemal kto panovať, tak panoval medveď, ktorý spomínal na vlka, ktorý spomínal na líšku, ktorá spomínala na medveďa, ktorý medzičasom prestal spomínať, lebo už musel panovať.

PONAUČENIE: Kde sa dva bijú, tretí vyhráva.

**PRETEKÁR DOM**

Jeden pretekár Ivo Prešielsomcezštartdocieľa má veľmi rád preteky. Každý pretekár má formulu. Aj náš Ivo.

Druhá vec, ktorú má rád, je jeho dom. Je úplne veľký. Stojí v meste Liptovský Mikuláš.

Celý príbeh sa začal tým, že sa Ivo Prešielsomcezštartdocieľa pripravuje na jeho celoživotné preteky v New Yorku, na ktoré sa pripravoval hneď, keď skončil preteky, na ktorých pretekal po pretekoch, na ktoré sa pripravoval dva roky predtým a začal sa pripravovať na tie preteky pred pretekmi, ktoré dosiaľ vyhral vždy (hovorím stále o tých desiatich pretekoch, ktoré pretekal pred desiatimi pretekmi....).

Až raz pri príprave na preteky, na ktorých pretekal....zistil, že na prípravu na preteky, ktoré... má len dva dni! A formula je napoly rozpadnutá od toľkých pretekov.

Rýchlo zháňal, hľadal a vyrábal súčiastky na opravenie formule, ktorou bude...
Nemá čas! Preteky sú zajtra a jemu chýba posledná skrutka!

Preteky sú o hodinu a on ešte neopravil formulu, ktorú rozbil na pretekoch, ktoré...

Vtedy niečo ťažké dopadne na Ivovu vilu a je to lastovička, ktorá mu nesie chýbajúcu súčiastku.
Od toho buchnutia sa nakloní komín. Ivo však už nemá šancu vyhrať preteky, nestihne sa dostať na štartovaciu čiaru. Zakúri a sadne si na gauč.

Dym fučí z komína najskôr slabo, potom silnejšie, až nakoniec dom fučí tak silno, že základy domu povolia, vystrelia z nich kolieska a dym ho poháňa až na pretekársku trať. Na trati predbehne všetky autá a VYHRÁ!

PONAUČENIE: Stále máš šancu vyhrať!

Január 2021

**DIVADLO**

Poézia, próza-

dve sestričky,

išli poza

divadlo, do vaničky.

Vyliali ju.

Ajajaj!

Poézia utieraj!

Poézia vravela:
„Ja som to nevyliala!“

Sadli si do divadla,

nechali to tak,

našich múdrych divákov však,

neoklame zrak.

Všimnú si to, ja to viem,

dneska dlážku umyjem.